KIRJALLINEN KYSYMYS E-2248/02 esittäjä(t): Pedro Marset Campos (GUE/NGL) komissiolle. Vesivoimalan rakentaminen alkuperäiskansoille kuuluvalle alueelle Chilessä.



Virallinen lehti nro 242 E , 09/10/2003 s. 0014 - 0015



KIRJALLINEN KYSYMYS E-2248/02 esittäjä(t): Pedro Marset Campos (GUE/NGL) komissiolle (23. heinäkuuta 2002) Aihe: Vesivoimalan rakentaminen alkuperäiskansoille kuuluvalle alueelle Chilessä Espanjalaisen Endesa-yrityksen yksityistämä ja ostama Endesa Chile -yritys rakentaa Ralcon vesivoimalaa, joka peittää alleen 630 hehtaaria alkuperäisasukkaille kuuluvasta alueesta. Tämän seurauksena kaksi Bío Bío -joen seudulla aina asunutta pehuenche-alkuperäisyhteisöä joutuu siirtymään pois alueelta, mikä on vastoin 5. lokakuuta 1993 annettua alkuperäiskansoja koskevaa lakia nro 19 253 ja 9. maaliskuuta 1994 annettua ympäristölakia nro 19 300. Tämän lisäksi 22 chileläistä julkista tahoa on antanut kielteisen lausunnon rakennustöistä, ja Maailmanpankki on kieltäytynyt rahoittamasta hanketta, koska se rikkoo pankin eettisiä sääntöjä. Alueella asuneista 93 perheestä kahdeksan on kieltäytynyt muuttamasta alkuperäiskansoja koskevaan lakiin vedoten. Muut ovat luovuttaneet painostuksen, uhkailun ja kiristyksen vuoksi. Chilen hallitus ei piittaa omista laeistaan ja on perustanut asiantuntijaryhmän, jonka tehtävänä on arvioida ja määrittää näille kahdeksalle perheelle maksettavat korvaukset. Tämä on vastoin lainsäädäntöä ja hälyttävä ennakkotapaus Chilen alkuperäiskansojen eloonjäämistä silmällä pitäen. 1. Onko komissio tietoinen tästä tilanteesta? 2. Eikö komissio pidä EU:n ja Chilen äskettäin allekirjoittaman assosiaatiosopimuksen perusteella tarpeellisena vaatia siihen sisältyvien demokratialausekkeiden ja alkuperäiskansojen oikeuksien kunnioittamista? 3. Mihin toimiin komissio aikoo ryhtyä tässä alkuperäiskansojen oikeuksien ja täten myös EU:n ja Chilen assosiaatiosopimuksen rikkomistapauksessa? Christopher Pattenin komission puolesta antama vastaus (17. syyskuuta 2002) 1. Komissio on tietoinen Ralcon vesivoimalan rakentamisesta. Se on niin ikään tietoinen, että yli 600 henkeä, näiden joukossa 85 alkuperäiskansaan kuuluvaa perhettä, on hyväksynyt Endesan ehdottamat uudelleenasettautumista koskevat suunnitelmat ja että ainoastaan kahdeksan alkuperäiskansaan kuuluvaa perhettä ei ole suostunut siirtymään. 2. Yhteisön ja sen jäsenvaltioiden ja Chilen tasavallan välisen assosiaatiosopimuksen luonnokseen kuuluu yleinen lauseke, joka koskee kansanvallan periaatteiden ja perusluonteisten ihmisoikeuksien kunnioittamista (1 artikla). Osapuolet eivät ole vielä allekirjoittaneet sopimusta, mutta tämän on määrä tapahtua vuoden 2002 jälkipuoliskolla. 3. Mainittujen kahdeksan perheen uudelleensijoittamista käsitellään Chilen oikeuslaitoksessa Chilen lainsäädännön mukaisesti. Lisäksi komission tiedossa on, että Chilen presidentti Ricardo Lagos tapasi kyseiset pehuenche-väestöön kuuluvat perheet La Monedassa 5. heinäkuuta 2002 ja on sitoutunut löytämään kysymykseen oikeudenmukaisen ratkaisun. 4. Komissiolle on kerrottu, että hallitus yrittää löytää tähän arkaluonteiseen kysymykseen oikeudenmukaisen ratkaisun, joka kunnioittaa alkuperäiskansojen oikeuksia, mutta ei vaaranna investointeja, jotka ovat välttämättömiä koko maan kestävää kehitystä ajatellen. Tämän vuoksi komissio uskoo, että sillä ei ole tällä hetkellä perusteltua syytä ryhtyä toimiin asiassa.